b'\n_START_ARTICLE_\nLo\xc5\xa1ki grad\n_START_SECTION_\nZgodovina\n_START_PARAGRAPH_\nGrad je bil v listinah prvi\xc4\x8d omenjen leta 1215, pomembnej\xc5\xa1o vlogo pa je prevzel po letu 1511, ko je potres poru\xc5\xa1il Zgornji stolp na Kranclju (slednji je bil do tedaj sede\xc5\xbe lo\xc5\xa1kega gospostva). _NEWLINE_Sama naselbina pod lo\xc5\xa1kih gradom je pri\xc4\x8dela nastajati \xc5\xbee v 13. stoletju, ve\xc4\x8dinoma so bili prebivalci trgovci in obrtniki. _NEWLINE_Lo\xc5\xa1ki grad je bil leta 1803 podr\xc5\xbeavljen, takrat je bilo tudi uradno konec lo\xc5\xa1kega gospostva. Dr\xc5\xbeava je v grajskih prostorih uredila razli\xc4\x8dne urade, od davkarije, sodi\xc5\xa1\xc4\x8da do zemlji\xc5\xa1ke knjige. Leta 1870 je grad kupil Fidelis Terpinc, pet let kasneje pa je lastnica postala Emilija Baumgartner. Leta 1890 je grad pre\xc5\xa1el v last ur\xc5\xa1ulink, ki so ga odkupile od h\xc4\x8dera Emilije Baumgartner za ceno 10.000 kron._NEWLINE_Ur\xc5\xa1ulinke so pri\xc4\x8dele z obnovo gradu, delo je bilo zaupano arhitektu Viljemu Treu. Ta ga je dal povezati s samostanom v sredi\xc5\xa1\xc4\x8du mesta, poru\xc5\xa1iti pa je dal tudi srednji stolp, zgraditi o\xc5\xbeji in vi\xc5\xa1ji zvonik. Leta 1893 je obnovljeno poslopje blagoslovil Jakob Missia._NEWLINE_Med prvo svetovno vojno je bila v gradu voja\xc5\xa1ka bolni\xc5\xa1nica. Med obema vojnama so ur\xc5\xa1ulinke nadaljevale vzgojno in \xc5\xa1olsko delo. Leta 1941 so bile pregnane, ko so Nemci zasedli grad. Takoj po vojni je bil v gradu zbirni center za vrnjene domobrance, zapori za nem\xc5\xa1ke vojne ujetnike in kazensko pobolj\xc5\xa1evalni zavod._NEWLINE_Leta 1959 je grad prevzela ob\xc4\x8dina. Tedaj je v njem z delom pri\xc4\x8del Lo\xc5\xa1ki muzej, grad pa je bil namenjen muzejski dejavnosti._NEWLINE_Prenos zbirke iz Pu\xc5\xa1tala v grad je vodil Andrej Pavlovec.\n_START_SECTION_\nMuzej\n_START_PARAGRAPH_\nMuzej je bil ustanovljen leta 1939. Razstavni prostori se nahajajo v kletnih prostorih, pritli\xc4\x8dju in prvem nadstropju. Predstavlja se z arheolo\xc5\xa1ko, zgodovinsko, kulturno, umetnostno, prirodoslovno in etnolo\xc5\xa1ko zbirko ozemelj nekdanjega lo\xc5\xa1kega gospostva.'